b'\n_START_ARTICLE_\nIssi Baran\n_START_PARAGRAPH_\nIssi Israel Baran (4. marraskuuta 1927 Helsinki \xe2\x80\x93 25. huhtikuuta 2018 Helsinki) oli suomalainen pikajuoksija, joka kuului Suomen maajoukkueeseen 1950-luvun alkupuoliskolla. Baran edusti Suomea Helsingin kes\xc3\xa4olympialaisissa 1952. Taustaltaan juutalainen Baran toimi aktiivisesti Helsingin juutalaisyhteis\xc3\xb6n parissa.\n_START_SECTION_\nTausta\n_START_PARAGRAPH_\nBaran syntyi Helsingiss\xc3\xa4 4. marraskuuta 1927. Baranin \xc3\xa4iti oli syntynyt Ven\xc3\xa4j\xc3\xa4ll\xc3\xa4, ja Issi sai veljens\xc3\xa4 tavoin Suomen kansalaisuuden vasta vuonna 1949. Baran ei nuoren ik\xc3\xa4ns\xc3\xa4 vuoksi sotinut toisessa maailmansodassa, mutta h\xc3\xa4n osallistui laivastossa Israelin itsen\xc3\xa4isyyssotaan 1940-luvun lopussa: h\xc3\xa4n saapui Palestiinaan p\xc3\xa4iv\xc3\xa4\xc3\xa4 ennen kuin Israel julistautui itsen\xc3\xa4iseksi. 180-senttinen ja noin 70-kiloinen Baran oli juutalainen ja edusti urheilu-urallaan Urheiluseura Makkabia, vaikka esimerkiksi Helsingin Kisa-Veikot yritti houkutella h\xc3\xa4nt\xc3\xa4 vaihtamaan seuraa.\n_START_SECTION_\nPikajuoksu-ura\n_START_PARAGRAPH_\nBaran luotti urheilijana lahjakkuuteensa eik\xc3\xa4 harjoitellut runsaasti. H\xc3\xa4n saavutti SM-pronssia Helsingiss\xc3\xa4 j\xc3\xa4rjestettyiss\xc3\xa4 vuoden 1951 Kalevan kisoissa ja voitti vuonna 1952 j\xc3\xa4rjestetyn Helsingin olympiakisojen karsintakilpailun. Helsingin kes\xc3\xa4olympialaisissa 1952 Baran kilpaili 100 metrill\xc3\xa4 ja Suomen pikaviestijoukkueessa 4\xc3\x97100 metrill\xc3\xa4. 100 metrill\xc3\xa4 kahden ensimm\xc3\xa4isen edetty\xc3\xa4 toisiin alkueriin h\xc3\xa4n j\xc3\xa4i alkuer\xc3\xa4ss\xc3\xa4\xc3\xa4n nelj\xc3\xa4nneksi sekunnin kymmenyksen erolla jatkopaikasta. Pikaviestiss\xc3\xa4 Baran juoksi Adolf Turakaisen, Voitto Hellstenin ja Pauli Tavisalon kanssa ajan 42,0 ollen alkuer\xc3\xa4ns\xc3\xa4 nelj\xc3\xa4s joukkue kolmen ensimm\xc3\xa4isen edetty\xc3\xa4 v\xc3\xa4lieriin viimeisen jatkopaikan menty\xc3\xa4 Puolalle kaksi sekunnin kymmenyst\xc3\xa4 nopeammalla ajalla._NEWLINE_Vuosina 1952\xe2\x80\x931954 Baran edusti Suomea my\xc3\xb6s viidess\xc3\xa4 maaottelussa. H\xc3\xa4n voitti yhdeks\xc3\xa4n piirinmestaruutta ja kolmesti Marskin kisat. Makkabiadien EM-kilpailuissa Baran voitti K\xc3\xb6\xc3\xb6penhaminassa 1959, 31-vuotiaana, kultaa 100 metrill\xc3\xa4 ajalla 10,8 ja vietiss\xc3\xa4 hopeaa. H\xc3\xa4nen enn\xc3\xa4tyksens\xc3\xa4 100 metrill\xc3\xa4 oli vuonna 1953 juostu 10,8 sekuntia. H\xc3\xa4net valittiin Makkabin parhaaksi urheilijaksi vuosina 1952\xe2\x80\x931960.\n_START_SECTION_\nMy\xc3\xb6hemm\xc3\xa4t vuodet\n_START_PARAGRAPH_\nBaran ty\xc3\xb6skenteli Suomen Turkisteollisuudessa ja my\xc3\xb6hemmin tekstiiliagentuuriliike Rainer Oy:ss\xc3\xa4, miss\xc3\xa4 h\xc3\xa4n nousi enemmist\xc3\xb6osakkaaksi ja toimitusjohtajaksi ennen kuin myi yhti\xc3\xb6n Helkamalle. Baran oli my\xc3\xb6s aktiivinen Helsingin juutalaisen seurakunnan j\xc3\xa4sen ja toimi my\xc3\xb6s Urheiluseura Makkabin johtokunnan j\xc3\xa4senen\xc3\xa4 vuodet 1962\xe2\x80\x931967, Juutalaisessa sairasapuyhdistyksess\xc3\xa4, Juutalaisessa hautajaisyhdistyksess\xc3\xa4, Juutalaisessa opintoyhdistyksess\xc3\xa4 ja varainhoitoyhdistyksess\xc3\xa4. Baran kuoli Helsingiss\xc3\xa4 90-vuotiaana 25. huhtikuuta 2018.'